Wětrow

Wětrow ( Wetro) je hornjołužiska wjes w sakskim wokrjesu Budyšin, kotraž słuša wot lěta 1936 k Bóšicam. Dla industrijoweho sydlišća sewjernje stareje wjeski je Wětrow z najwjetšim gmejnskim dźělom Bóščanskeje gmejny.

 Geografija 
Wětrow wobsteji dźensa z dweju dźělow: stareje wjeski na sewjernej kromje něhdyšeje Wětrnikoweje hory (dźensnišeje deponijoweje hórki) a industrijoweho sydlišća sewjernje stareje wsy při statnej dróze, kotraž wjedźe z Chrósćic do Njeswačidła. Tam nadeńdźe so tež zdaloka widźomny zawod za wohnjokrute materialije.

Susodne wsy su Łomsk na sewjeru, Njeswačidło na sewjerowuchodźe, Wbohow na wuchodźe, Hora na juhozapadźe a Bóšicy na zapadźe. Južnje Wětrowa nadeńdźetej so něhdyša Bóšćanska jama a Wětrowska deponija.

 Ležownostne mjena 
Arnošt Muka je slědowace Wětrowske ležownostne mjena w swojej Statistice zapisał: Dźěłošća, Jabłońki, Wrjosowki, Hromadna hora a Modlišća.

 Stawizny 
Prěnje historiske naspomnjenje jako Wytrow je z dawkoweho registra klóštra Marijina hwězda lěta 1374. Ležownostne knjejstwo njeměješe ryćerkubło kaž we wokolnych wsach, ale w 14. kaž tež we 18. lětstotku klóšter.

 Wobydlerstwo 
mini|Lutherowy kamjeń we Wětrowje
W lěće 1925 běchu wot 130 wobydlerjow 127 ewangelskich a jenož dwaj katolskaj. Ewangelscy Wětrowčenjo słušeja k Njeswačanskej ewangelskej wosadźe. Po Mukowej statistice rěčachu w lěće 1884/85 hišće 91 wot 93 Wětrowčanow serbsce.

Wosrjedź wjeski steji restawrowany Lutherowy kamjeń z němskim napisom, kiž bu prěnjotnje we 1880tych lětach postajeny.

 Hlej tež 
 Kulturne pomniki we Wětrowje

 Žórła 

 Wotkaz 

Kategorija:Bóšicy
Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1374
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936